Eelmisel aastal teenis Tallinn ühistranspordipiletite müügist 4,6 miljonit eurot, kahel varasemal aastal jäi piletitulu umbes nelja miljoni euro juurde, ütles abilinnapea Andrei Novikov linnavolikogu arupärimisele saadetud kirjalikus vastuses.

Selle üle, kui suure osa piletiostjaist moodustasid turistid ja kui palju kohalikud elanikud, Tallinn arvet ei pea.

"Enamus piletimüügist on anonüümne, näiteks juhi käest ostetavad paberpiletid, isikustamata ühiskaardiga ostetavad piletid ning samuti QR-piletid ja kontaktivabade pangakaartidega ostetavad piletid. Isikustatud kaarte omavad peamiselt tallinlased, kellele sõit Tallinna ühissõidukites on teatavasti tasuta," lausus Novikov.

Küll aga on linnale teada, et 92 protsenti kõigist sõitudest tehakse tasuta, kuus protsenti täispiletiga ja kaks protsenti sooduspiletiga.

Küsimusele, kui palju maksab validaatorite süsteemi ülalpidamine, vastas ta, et elektrooniline piletimüügisüsteem võeti Tallinnas kasutusele 2012. aasta oktoobris. Riigihanke lepingu tingimuste kohaselt läks kogu süsteemi riistvara, sealhulgas validaatorid lepingu lõppedes 2016. aastal linna bilanssi.

"Samast aastast kehtib uus süsteemi hooldus-, haldus- ja piletitasu vahendusleping, mille kohaselt linna maksab Eesti ettevõttele Ridango igakuiselt 91 923 eurot (millele lisandub käibemaks) kuni 2023. aasta septembrini," sõnas abilinnapea.

Koos käibemaksuga on igakuine kulu linnale seega 110 307,6 eurot ja aastas 1,32 miljonit eurot.

Eelmisel aastal kontrollis munitsipaalpolitsei üle 467 000 sõitja. Neist 4151 piletita sõitjat said trahvi kogusummas 77 128 eurot, seega oli keskmine trahvisumma 18,6 eurot. Samas jätsid kontrolörid paljudel juhtudel trahvi tegemata: ligi 16 000 sõitjat saadeti piletit valideerima ja ligi 2800 sõitjat piletit ostma.

Kaheksaliikmelise piletigrupi brutopalgaks kulus üle 117 000 euro, millele lisandus sotsiaalmaks. Piletibussi kasutusrendiks kulus koos kasko- ja liikluskindlustuse ning kütusega 12 348 eurot. Samas kontrollisid piletigrupi töötajad pileteid umbes 80 protsenti tööajast ja ülejäänud ajal täitsid teisi ülesandeid, seega ei olnud need kulutused seotud üksnes piletite kontrollimisega.